Predkladacia správa

Vláda Slovenskej republiky prijala dňa 04. apríla 2018 na výjazdovom rokovaní uznesenie č. 139 k Priebežnej informácii o realizácii Akčného plánu rozvoja okresu Sabinov a návrhu na uvoľnenie finančných prostriedkov z rezervy vlády Slovenskej republiky.

V bode C.2. predmetného uznesenia bolo uložené podpredsedovi vlády a ministrovi financií a ministrovi dopravy a výstavby predložiť vláde návrh záväzného plánu výkupu pozemkov pod obchvatom mesta Sabinov spolu s finančným zabezpečením. 

Ministerstvo dopravy a výstavby SR vykvantifikovalo náklady na majetkovoprávne usporiadanie stavby v rokoch 2018 až 2019 v objeme 7,7 mil. € a na realizáciu stavby v rokoch 2021 až 2023 spolu viac ako 45 mil. €.
V návrhu sa špecifikujú možnosti finančného zabezpečenia uvedenej požiadavky. Prostriedky sa Slovenskej správe ciest poukážu prostredníctvom Ministerstva dopravy a výstavby SR.
Vzhľadom na charakter materiálu a skutočnosť, že vecne bola problematika obchvatu mesta Sabinov už predmetom rokovania vlády, nebol materiál predložený do medzirezortného pripomienkového konania. 
Návrh má negatívny vplyv na štátny rozpočet, krytie v roku 2018 sa zabezpečí zo zdrojov rozpočtových v kapitole Všeobecná pokladničná správa. 

Doložka vybraných vplyvov a analýza vplyvov na rozpočet verejnej správy, na zamestnanosť vo verejnej správe a financovanie návrhu sú súčasťou materiálu. 
